«Адыгэ макъ» газетыр — илъэс 90
1923 гъэм, дунейм и щIэрэщIэгъуэ гъатхэпэм и 8-м, хьэрып Iэлыфбейр и лъабжьэу адыгэбзэкIэ дунейм къытехьауэ щытащ ди къуэш республикэм (АР) къыщыдэкI «Адыгэ макъ» газетыр. ЦIыхубэм фIыуэ ялъагъу, тхыдэ гъуэгуанэ кIыхь къызэпызыча лъэпкъ газетым къыдэкIын зэрыщIидзэрэ нобэ илъэс 90 мэхъу.
«Адыгэ макъ»! ЦIыхухэм я гур хэзыгъэхъуа, 500 къудей хъууэ къыдэкIа газетыр зыIэрыхьэхэми, зэрыхьэ унагъуэхэми зыжьэу жаIэр зыт — «ди бзэкIэ къыдэкIыну газетым и гъуэгур зэIухащ!». Япэ адыгэ газетыр зыгъэхьэзырар а лъэхъэнэм тхэным зезыта, СССР-м и Къэрал саугъэтыр зыхуагъэфэща КIэрашэ Темботщ.
Газетым и фIэщыгъэцIэр зыбжанэрэ зэрахъуэкIащ: «Адыгэ макъ» (1923), «Колхоз быракъ» (1931), «Адыгэ псэукI» (1926), «Гъупчъэ-уат» (1929), «Социалистическэ Адыгей» (1938), «Адыгэ макъ» (1991). Ауэ абы сыт щыгъуи и къалэн нэхъыщхьэу къекIуэкIащ лъэпкъыбзэр, тхыдэр, щэнхабзэр, хабзэр хъумэныр, къыдэкIуэтей щIэб-лэм бзэр яIурылъхьэныр, адыгэ дунейм къыщыхъу-къыщыщIэхэм тепсэлъыхьыныр. Иджыри аращ «Адыгэ макъым» и щыIэкIэр. Газетым и журналистхэр хуэщхьэхыркъым цIыху, жылагъуэ гъащIэм и сыт хуэдэ лъэныкъуэри къэгъэлъэгъуэным, цIыхубэр зыгъэпIейтейхэмрэ яфIэгъэщIэгъуэнхэмрэ тетхыхьыным, нэхъыщхьэращи, лъэпкъыбзэр хъумэным, егъэфIэкIуэным.
«Адыгэ макъым» и зыужьыныгъэм, абы лъэпкъым и дежкIэ иIэ мыхьэнэм и гугъу щыпщIкIэ, къыхэгъэщыпхъэщ илъэс 20-м щIигъуауэ, зэкъуэш республикищым къыщыдэкI газетхэр «Адыгэ псалъэ» (КъБР), «Черкес хэку» (КъШР), «Адыгэ макъ» (АР) купщIафIэу зэрызэдэлажьэр. Абыхэм зэдагъэхьэзыр къыдэкIыгъуэхэм къыщаIэт ди лъэпкъым и псэукIэм, Кавказым мамырыгъэрэ зэгурыIуэрэ илъыным, тхыдэм, щэнхабзэм, нэгъуэщI куэдми епха Iуэхугъуэхэр.
Адыгэ Республикэм газетыр зи щIасэ и цIыхубэми «Адыгэ макъым» щыIэ ди лэжьэгъухэми дохъуэхъу заузэщIыну, я IуэхущIафэ дахэм лъэпкъым зыдиужьыну!
«Адыгэ псалъэм» и лэжьакIуэхэр.
